stanford-oval/wikipedia huggingface dataset:
היחידה ללוחמה לא ג'נטלמנית
עלילה

בסוף 1941, במהלך מלחמת העולם השנייה, בריטניה נאבקת לעצור את ניסיונותיה של גרמניה הנאצית להשתלט על אירופה, כאשר לונדון סובלת באופן קבוע מהפצצות של הלופטוואפה. כשספינות האספקה והסיוע לבריטניה מוטבעות ללא הרף על ידי צוללות גרמניות, בריגדיר קולין גאבינס (אנ'), בגיבוי עקיף של ראש הממשלה וינסטון צ'רצ'יל, מתכונן ליזום את מבצע פוסטמסטר, מבצע חשאי שנועד לשבש את פעולת האספקה לצוללות הגרמניות מהאי פרננדו פו שבשליטת ספרד. סוכני ה-SOE מרג'ורי סטיוארט וריצ'רד הרון יוצאים למבצע ברכבת, וגאבינס מגייס את גאס מארץ'-פיליפס כדי להרכיב צוות שמטרתו להשמיד את ספינת האספקה האיטלקית דוכסית ד'אאוסטה ושתי גוררות המשרתות אותה.
באמצעות מכמורת הדייג השוודית הנייטרלית Maid of Honor, גאס ובני בריתו, גרהם הייז, פרדי אלוורז וקצין הצי הדני אנדרס לאסן (היחיד שאינו תושב חבר העמים הבריטי שזכה בצלב ויקטוריה), מתחילים את ההפלגה האיטית לפרננדו פו. לאחר שתודרכו שחבלן ה-SOE ג'פרי אפליארד, אותו שלח גובינס מראש בהנחה שגאס ירצה אותו בצוות, נתפס על ידי סוכני גסטפו, הם משנים מסלול השיט לאזור שבשליטה נאצית בלה פלמה לשם חילוץ אפליארד, לפני שימשיכו לפרננדו פו.
בינתיים, בהגיעם מוקדם לפרננדו פו, מרג'ורי והרון משתמשים באולם ההימורים של הרון כדי לגייס גיבוי לצוות של גאס בזמן שמרג'ורי מפתה את היינריך לוהר, מפקד האס אס במקום. לאחר שנודע לו ש"הדוכסית" מתכוונת לצאת להפלגה שלושה ימים לפני המועד המתוכנן, גאס מזמין את הצוות שלו להפליג דרך מצור ימי בריטי על מערב אפריקה הכבוש בידי הנאצים, למרות שידע שהם ייעצרו אם המשימה הבלתי מאושרת שלהם תתגלה.
בליל הפשיטה המיועדת, למרג'ורי והרון נודע כי לוהר חיזק את גוף "הדוכסית" למרות הסתייגויותיו של הנספח האיטלקי. גאס ואפליארד, שקיבלו מהם מידע זה ברגע האחרון, מחליטים שכיוון שאין ביכולתם להטביע את "הדוכסית" המחוזקת, דרך הפעולה הטובה ביותר שלהם היא לחטוף את הספינות ולהשתמש בהן לחליפין לאחר שחפרפרת בצוות של גאבינס חושפת את המשימה בפני הפיקוד הבכיר. למרות שלוהר מגלה שמרג'ורי מתחזה, היא יורה בראשו. הפושטים מצליחים לחטוף את הספינות, ובעת מסירתן לצי בריטי סמוך ללאגוס, הצוות נעצר בכל זאת. בעודם ממתינים למשפט צבאי, הם ניצלים ומגויסים על ידי צ'רצ'יל כחלק מ'משרד הלוחמה הלא גנטלמנית' שלו, שכן מעשיהם לא רק פגעו קשות בכוח הימי של הנאצים, אלא גם אפשרו לארצות הברית, שנכנסה לאחרונה למלחמה בעקבות המתקפה היפנית על פרל הארבור, להצטרף למלחמה בזירה האירופית.
שלל פרטים לפני כתוביות הסיום חושף את הפעילויות שלאחר המבצע של כמה מגיבוריו: גאס הפך לגיבור מלחמה והנהיג כמה פשיטות דומות במהלך המלחמה לפני שהתחתן עם מרג'ורי בתחילת קריירת המשחק שלה; אפליארד יקבל כמה ציונים לשבח על תפקידו במשימה; הייז יהפוך למרגל מוערך, על ששרד שנה של עינויים נאציים מבלי להישבר; לאסן המשיך להשתתף בפשיטות מחוץ לקבוצה עד מותו ב-1945; איאן פלמינג, שהיה חלק מהמעגל הפנימי של גאבינס בתקופה זו, ישתמש במבצע פוסטמסטר כההשראה לרומני ג'יימס בונד שלו.
שחקנים ודמויות

הנרי קאוויל - גאס מארץ'-פיליפס
אייזה גונזלס - מרג'ורי סטיוארט
אלן ריצ'סון - אנדרס לאסן
אלכס פטיפר - ג'פרי אפליארד
הנרי גולדינג - פרדי אלווארז
טיל שווייגר - היינריך לוהר
פרדי פוקס - איאן פלמינג
הירו פיינס טיפין - גרהם הייז
הפקה

פרמאונט רכשה את הזכויות לספרו של דמיאן לואיס The Ministry of Ungentlemanly Warfare: How Churchill's Secret Warriors Set Europe Ablaze and Gave Birth to Modern Black Ops בשנת 2015. גאי ריצ'י חתם כבמאי הפרויקט בפברואר 2021, לפי תסריט מאת ארש אמל, עם ג'רי ברוקהיימר כמפיק הסרט.
הפקה > ליהוק

באוקטובר 2022, הנרי קאוויל ואיזה גונזלס היו אמורים לככב, כאשר פרמאונט כבר לא הייתה מעורבת וחברת בלאק בר אינטרנשיונל (אנ') הצטרפה כחברה מפיצה. בפברואר 2023, הוכרז על ליהוק נוסף של אלן ריצ'סון, הנרי גולדינג, אלכס פטיפר וקרי אלווס.
הפקה > צילומים

הצילומים החלו ב-13 בפברואר 2023, באנטליה, טורקיה והושלמו באפריל 2023. ביום שבו החלו הצילומים, הוכרז כי Lionsgate רכשה את זכויות ההפצה של הסרט בארצות הברית וכי זכויות הפצה בין-לאומיות נמכרו לאמזון פריים וידאו.
פרסים ומועמדויות

| פרס | תאריך | קטגוריה | תוצאה | מקור |
| --- | --- | --- | --- | --- |
| פרס סאטורן | 2 בפברואר 2025 | סרט הפעולה/הרפתקאות הטוב ביותר | מועמדות |  |
הערות שוליים

↑  Matt Neglia, The 2024 Saturn Award Winners, Next Best Picture, ‏2025-02-03 (באנגלית אמריקאית)
ג'סטין טימברלייק

| --- | --- |

ג'סטין טימברלייק בכנס קומיק-קון, סן דייגו 2016
 לידה:  31 בינואר 1981 (בן 44) ממפיס, טנסי, ארצות הברית
 שם לידה:  Justin Randall Timberlake 
 שם במה:  JT 
 מוקד פעילות:  ארצות הברית 
 תקופת הפעילות:  מ-1995
 מקום לימודים:  University of Nebraska High School 
 עיסוק:  זמר, שחקן, רקדן
 סוגה:  פופ, R&B, מוזיקת נשמה, היפ הופ
 שפה מועדפת:  אנגלית 
 כלי נגינה:  פסנתר, כלי מקלדת, גיטרה, ביטבוקס 
 חברת תקליטים:  ג'ייב רקורדס
 בת זוג:  ג'סיקה בייל
 צאצאים:  סילאס רנדל טימברלייק
 מספר צאצאים:  2 
 פרסים והוקרה:  פרס אמי להופעת אורח בסדרה קומית (2009)  פרס גראמי לביצוע הראפ/שירה הטוב ביותר (2007, 2014)  פרס אמי להופעת אורח בסדרה קומית (2011)  פרס אמי לבידור בפריים טיים  פרסי QQ Music 
 JustinTimberlake.com
 פרופיל ב-IMDb
 חתימה:  
 
ג'סטין רנדל טימברלייק (באנגלית: Justin Randall Timberlake; נולד ב-31 בינואר 1981) הוא זמר, שחקן ומפיק מוזיקלי אמריקאי.
בתחילת הקריירה המוזיקלית שלו הצטרף טימברלייק ללהקת "אן סינק". מיד לאחר פרוק הלהקה החל להקליט את אלבום הסולו הראשון שלו, "Justified", שיצא בנובמבר 2002. "Justified" זכה בפרס גראמי בקטגוריית "אלבום הפופ/רוק הטוב ביותר" והיה מועמד בקטגוריית "אלבום השנה". ברחבי העולם נמכר האלבום בלמעלה מעשרה מיליון עותקים. בספטמבר 2006 יצא אלבומו השני "FutureSex/LoveSounds". האלבום נמכר בלמעלה מ-18 מיליון עותקים. במהלך הקריירה המוזיקלית שלו שיתף טימברלייק פעולה עם זמרים מצליחים רבים, בתוכם ביונסה, מדונה, בריטני ספירס, כריסטינה אגילרה, הבלאק אייד פיז, ריהאנה, טימבלנד ו-T.I.‎. טימברלייק זכה למספר כינויים כמו "נשיא הפופ" ו"נסיך הפופ" ויש הפונים אליו בראשי תיבות של שמו "JT".
בשנת 2000 החל טימברלייק לשחק גם בסדרות טלוויזיה ובסרטי קולנוע. במהלך הקריירה שלו כשחקן השתתף טימברלייק בתפקידים בולטים בסדרה הקומית "סאטרדיי נייט לייב" ובסרטים "שרק השלישי", "יוגי דב", "הרשת החברתית" ו"טרולים". הופעתו ב"סאטרדיי נייט לייב" זיכתה אותו בשני פרסי אמי ותפקידו בסרט "הרשת החברתית" זיכה אותו בפרס ה-PFCS ובמועמדות לפרס גילדת שחקני המסך.
ביוגרפיה > 1981–1995: ילדות ותחילת הקריירה

טימברלייק נולד בממפיס, טנסי שבארצות הברית. טימברלייק חונך כנוצרי אך כשבגר, הגדיר את עצמו כ"יותר רוחני מדתי". ב-1985, כשהיה בן 4, הוריו התגרשו ומאז שניהם התחתנו מחדש[דרושה הבהרה].
ב-1993, כשהיה טימברלייק בן 12, הוא הופיע בתוכנית טלוויזיה לגילוי כישרונות צעירים בשם "Star Search" ואחריה הצטרף לתוכנית "המועדון החדש של מיקי מאוס", שם פגש גם את בריטני ספירס, כריסטינה אגילרה וג'יי.סי. שאזיי.
ביוגרפיה > 1995–2002: אן סינק

ב-1995 פנה טימברלייק אל שאזיי וכריס קירקפטריק והציע לו להקים להקת בנים שמאוחר יותר באותה השנה הפכה ללהקת אן סינק. הלהקה זכתה להצלחה רבה והיא מחזיקה בשיא המכירות לאלבום בשבוע הראשון. טימברלייק, יחד עם שאזיי, היה זמר מוביל בלהקה. בשנת 2002 פנה טימברלייק לקריירת סולו ועם עזיבתו התפרקה למעשה הלהקה.
ביוגרפיה > 2002–2004: Justified

בשנת 2002, לאחר פירוק אן סינק, החל טימברלייק להקליט את אלבום הסולו הראשון שלו, "Justified", שיצא ב-5 בנובמבר 2002. טימברלייק כתב את כל השירים באלבום, ובכתיבת רובם השתתפו גם צמד המפיקים הנפטונס שגם הפיקו את השירים אותם כתבו. בכתיבה ובהפקה השתתפו גם טימבלנד, בריאן מקנייט, קלאוס נורין, האנדרדוגס, סקוט סטורץ', דיימון תומאס והארווי מייסון ג'וניור.
האלבום זכה בפרס גראמי בקטגוריה "אלבום הפופ הטוב ביותר", בפרסי המוזיקה הבריטית בקטגוריה "האלבום הבינלאומי הטוב ביותר" ובפרס המוזיקה האמריקאית בקטגוריה "אלבום הפופ/רוק הטוב ביותר". האלבום נמכר ברחבי העולם בלמעלה מעשרה מיליון עותקים, והגיע למעמד פלטינה ×3 בארצות הברית (למעלה מ-4 מיליון עותקים), ולפלטינה ×5 בממלכה המאוחדת (למעלה מ-1.5 מיליון עותקים) בה שהה בראש מצעד האלבומים במשך שישה שבועות לא רצופים.
מהאלבום יצאו ארבעה סינגלים: "Like I Love You", ‏"Cry Me a River", ‏"Rock Your Body" ו-"Señorita". השיר "Cry Me a River" זכה בפרס גראמי בקטגוריה "ביצוע הפופ הטוב ביותר לזמרים".
בתחילת 2003 השתתף טימברלייק בביצוע השיר המצליח של הבלאק אייד פיז "Where Is the Love?‎".
לאחר יציאת האלבום יצא טימברלייק לסיבוב הופעות בשם "Justified/Stripped Tour" את סיבוב ההופעות חלק טימברלייק עם כריסטינה אגילרה שהוציאה את אלבומה "Stripped" באוקטובר 2002, "Justified/Stripped Tour" החל ביוני 2003 והסתיים לאחר שלושה חודשים בספטמבר 2003 ובמהלכו הופיעו השניים למעלה מ-40 פעמים בארצות הברית ובקנדה. בנובמבר 2003, לאחר שהסתיים "Justified/Stripped Tour" יצא טימברלייק לסיבוב הופעות משלו בשם "Justified and Lovin' It Live" שנמשך עד ליוני 2004.
ב-8 בפברואר 2004 התקיים טקס פרסי גראמי ה-46 בו טימברלייק היה מועמד לחמישה פרסים: על אלבומו "Justified" היה מועמד לפרס "אלבום השנה" וזכה בפרס "אלבום הפופ הטוב ביותר", על השיר "Where Is the Love?‎" היה מועמד לשני פרסים "תקליט השנה" ו-"שיתוף הפעולה ראפ/שירה הטוב ביותר" ועל השיר "Cry Me a River" זכה בפרס על "ביצוע הפופ הטוב ביותר לזמרים".
ביוגרפיה > 2004–2006: בין אלבומים

בהופעת המחצית של משחק סופרבול XXXVIII, הופיעה ג'נט ג'קסון יחד עם טימברלייק. בסיום ההופעה משך טימברלייק חלק מחולצתה של ג'קסון תוך שהוא חושף את השד הימני שלה לעיניי מיליוני הצופים בטלוויזיה. רשתות הטלוויזיה אשר שידרו את המשחק בשידור חי הכחישו כל קשר למקרה – שעורר שערורייה גדולה בארצות הברית – וכינו את התקרית "תקרית מלתחה". לאחר המקרה, התנצלו ג'קסון וטימברלייק ואילו רשת CBS נקנסה ב-550 אלף דולר.
לאחר שהסתיים סיבוב ההופעות הפסיק טימברלייק את קריירת השירה שלו ושיחק בסרט "אלפא דוג" וגילם את דמותו של אלטון ג'ון הצעיר בקליפ לשירו של ג'ון "This Train Don't Stop There Anymore". טימברלייק היה מועמד לשחק בסרט המבוסס על המחזמר "רנט" אך במאי הסרט, כריס קולומבוס, התעקש שרק כאלו שהופיעו במקור בברודוויי יוכלו להעביר את המשמעות האמיתית של "רנט". באותה התקופה השתתף טימברלייק בביצוע השיר "Signs" של סנופ דוג. במאי 2005 עבר טימברלייק ניתוח להסרת קשרירים מגרונו והומלץ לו להימנע מלשיר למשך כמה חודשים. במאי 2006 ביצע טימברלייק הופעת קמאו בווידאו קליפ של השיר "Promiscuous" שמבצעים נלי פורטדו וטימבלנד.
ביוגרפיה > 2006–2012: FutureSex/LoveSounds

בנובמבר 2005 החל טימברלייק להקליט את אלבומו השני "FutureSex/LoveSounds", וב-12 בספטמבר 2006 יצא האלבום לחנויות. טימברלייק היה מעורב בכתיבת כל 13 שירי האלבום ובהפקת 10 מתוכם, יחד עם טימבלנד ודנג'ה ואמנים נוספים. מתוך "FutureSex/LoveSounds" יצאו כסינגלים השירים המצליחים "SexyBack", ‏"My Love" (אשר סומפל לשיר בסוגת הדיפ-האוס "Randall" של ניקוארה ויליאם תחת שם הבמה "טסטין ג'ימברלייק"), ו-"What Goes Around... Comes Around". האלבום נמכר ברחבי העולם בלמעלה מ-14 מיליון עותקים ברחבי העולם, תוך שהוא מגיע למעמד של פלטינה ×5 באוסטרליה ובקנדה ולפלטינה ×4 בארצות הברית.
האלבום היה מועמד למספר פרסים חשובים: שני פרסי גראמי בקטגוריות "אלבום השנה" ו"אלבום הפופ הטוב ביותר", שני פרסי המוזיקה האמריקאית בקטגוריות "אלבום הנשמה המועדף" ו"אלבום הרוק/פופ המועדף" ולפרס המוזיקה הבריטית בקטגוריה "האלבום הבינלאומי הטוב ביותר". מכל חמש המועמדויות זכה האלבום רק בפרס המוזיקה האמריקאית בקטגוריה "אלבום הנשמה המועדף", אך האלבום זיכה את טימברלייק עצמו במספר פרסים ובשנה שלאחר יציאת האלבום זכה טימברלייק בפרס "הזמר הבינלאומי הטוב ביותר" מטעם ה-BRITS, "זמר הפופ/רוק המועדף" מטעם ה-AMA ו"זמר השנה" מטעם ה-VMA.
בינואר 2007, לאחר יציאת האלבום, יצא טימברלייק לסיבוב הופעות בשם "FutureSex/LoveShow", במהלכו הופיע 119 פעמים באמריקה הצפונית ובאירופה. באותה שנה הופיע בסרטים: "אנחת הנחש השחור", "עלילות סאות'לנד" ודיבב את דמותו של הנסיך ארתי בסרט האנימציה המצליח "שרק השלישי". בשנת 2008, שיחק בסרט "גורו האהבה" לצידם של מייק מאיירס וג'סיקה אלבה.
בשנת 2010, שיחק טימברלייק בסרט זוכה האוסקר "הרשת החברתית" שאף זיכה את טימברלייק בפרס ה-"Phoenix Film Critics Society" ובמועמדות לפרס גילדת שחקני המסך. באותה שנה הוא דיבב את דמותו של הדוב בו-בו בסרט "יוגי דב".
בשנת 2011, כיכב בסרטים "עולם הזמן" לצידה של אמנדה סייפריד, "מורה רעה" לצידה של קמרון דיאז ו"ידידים פלוס" לצידה של מילה קוניס.
ביוגרפיה > 2013–הווה: The 20/20 Experience, ‏Man of the Woods ו-Everything I Thought It Was

ב-15 במרץ 2013 יצא לאור האלבום השלישי של טימברלייק, "The 20/20 Experience" וב-27 בספטמבר, יצא לאור האלבום הרביעי של טימברלייק, "The 20/20 Experience 2 of 2". באותה שנה שיחק בסרט "בתוך לואין דייוויס".
ב-28 במאי 2014 הופיע טימברלייק בפעם הראשונה בישראל, לעיני כ-50,000 צופים בפארק הירקון, במסגרת סיבוב ההופעות "The 20/20 Experience World Tour".
טימברלייק נבחר על ידי הנהלת ה-NFL להוביל את מופיע המחצית של סופרבול LII שהתקיים ב-4 בפברואר 2018. זו הפעם הראשונה בה טימברלייק הופיע באירוע הכי נצפה בטלוויזיה האמריקאית מאז 2004. כזכור, אז הוא היה מעורב באחת השערוריות הגדולות אי פעם, כשחשף את שדה של ג'נט ג'קסון לעיני עשרות מיליוני אמריקאים בסיום ההופעה המשותפת שלהם. צופים רבים התלוננו על איכות הסאונד באצטדיון, על מופע סולידי, שאינו עומד בקנה מידה של המעמד, אשר נחשב כמופע המושקע והנצפה ביותר בארצות הברית, כמו כן טימברלייק קיבל ביקורת על המחווה שערך לפרינס המנוח, שביקר בחריפות את השימוש בהולוגרמות כדי "להחזיר" זמרים שהלכו לעולמם. בשנת 2018, היה לאחד מכותבי הלהיט "Without Me" של הלסי.
ביולי 2020 פורסם כי טימברלייק עתיד לככב בסרט הדרמה "Palmer" של חברת אפל לצד ג'ונו טמפל, ג'ון סקוויב ואלישה ויינרייט.
ב-1 בספטמבר 2023 השתתף בסינגל "Keep Going Up" של טימבלנד עם נלי פורטדו.
במרץ 2025, טימברלייק צפוי להיות בין המופעים המרכזיים בפסטיבלי לולהפלוזה 2025 שיתקיימו בצ'ילה, ארגנטינה וברזיל. אלו יהיו הופעות הבכורה שלו בדרום אמריקה.
אקטיביזם

באוקטובר 2023, טימברלייק, יחד עם שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס.
חיים אישיים

טימברלייק יצא בעבר עם בריטני ספירס ועם קמרון דיאז[דרוש מקור].
ב-2007 החל לצאת עם השחקנית ג'סיקה בייל. השניים התארסו ב-2011 ונישאו ב-2012. ב-2015 נולד בנם הבכור. ביולי 2020 נולד בנם השני.
ביוני 2024, טימברלייק הואשם בנהיגה בשכרות לאחר שהמשטרה עצרה אותו בגלל שסטה מהנתיב ולא ציית לתמרור עצור. הקצין שעצר אותו דיווח שעיניו היו אדומות ומבריקות, והוא נכשל במבחן לבדיקת פיכחות. טימברלייק סירב לבצע בדיקת ינשוף, דבר שמוביל להשעיית רישיון הנהיגה למשך שנה. עורך דינו של טימברלייק הכחיש בעבר את ההאשמות, וטען שטימברלייק לא היה תחת השפעת אלכוהול בזמן האירוע. טימברלייק אמר לשוטרים שהוא שתה מרטיני אחד והיה בדרכו הביתה עם חברים לאחר מכן. טימברלייק הודה באשמה במסגרת עסקת טיעון. הוא נדון ל-25 שעות עבודות שירות וקנס של 760 דולר.
דיסקוגרפיה > אלבומי אולפן

2002: Justified
2006: FutureSex/LoveSounds
2013: The 20/20 Experience
2013: The 20/20 Experience 2 of 2
2018: Man of the Woods
2024: Everything I Thought It Was
דיסקוגרפיה > אלבומים אחרים - אוספים

2003: Justin & Christina (בשיתוף עם כריסטינה אגילרה)
2004: I'm Lovin' It
2010: Essential Mixes
2013: The 20/20 Experience: The Complete Experience
דיסקוגרפיה > אלבומי DVD

2003: Justified: The Videos
2003: Live from London
2007: Video Triple Play
2007: FutureSex/LoveShow Live from Madison Square Garden
הופעות > סיבובי הופעות

Justified World Tour :2003–2004
2007: FutureSex/LoveShow
The 20/20 Experience World Tour :2013–2015
2018–2019: The Man of the Woods Tour
הופעות > מיני סיבובי הופעות

Justified & Stripped Tour :2003 (בשיתוף עם כריסטינה אגילרה)
Legends of the Summer Stadium Tour :2013
פילמוגרפיה

"Longshot" ‏(2000)
"התנהגות לדוגמה" (2000) - סרט טלוויזיה
"על הקו" (2001)
"אדיסון" (אנ') (2005)
"אלפא דוג" (2006)
"אנחת הנחש השחור" (2006)
"שרק השלישי" (דיבוב) (2007)
"עלילות סאות'לנד" (2007)
"גורו האהבה" (2008)
"הדרך הפתוחה" (2009)
"הרשת החברתית" (2010)
"יוגי דב" (דיבוב) (2010)
"מורה רעה" (2011)
"ידידים פלוס" (2011)
"עולם הזמן" (2011)
"בחזרה למשחק" (2012)
"בתוך לואין דייוויס" (2013)
"ההימור" (2013)
"טרולים" (דיבוב) (2016)
"גלגל ענק" (2017)
"טרולים מסביב לעולם" (דיבוב) (2020)
"פאלמר" (2021)
"רפטייל" ‏(2023)
"טרולים 3: הקול טוב" (2023) - דיבוב
פילמוגרפיה > טלוויזיה

"קנדי" (2022)
פרסים ומועמדויות

| שנה | פרס | קטגוריה | פרויקט | תוצאה | מקור |
| --- | --- | --- | --- | --- | --- |
| 2023 | פרסי בחירת הילדים של ניקלודיאון | שיתוף פעולה מוזיקלי אהוב | "Stay with Me" (עם קלווין האריס בהשתתפות הלסי ופארל) | מועמדות |  |
| 2024 | פרס בחירת הילדים של ניקלודיאון | מדבב אהוב מסרט אנימציה | טרולים 3: הקול טוב | מועמדות |  |
| 2024 | פרס בחירת הילדים של ניקלודיאון | זמר אהוב |  | מועמדות |  |
| 2024 | פרס בחירת הילדים של ניקלודיאון | שיר אהוב | "Selfish" | מועמדות |  |
| 2024 | פרס הווידאו קליפים של MTV | האפקטים הוויזואליים הטובים ביותר | "Selfish" | מועמדות |  |
| 2025 | פרס גראמי | השיר הטוב ביותר שנכתב עבור מדיה חזותית | "Better Place" | מועמדות |  |
מלחמת לאמיה

מלחמת לאמיה הוא עימות צבאי שנערך בשנים 323 - 322 לפנה"ס, בין אתונה ובעלות-בריתה לבין ממלכת מוקדון. העימות פרץ לאחר מותו של אלכסנדר הגדול, כאשר אתונה, הליגה האיטולית וערי מדינה יווניות אחרות ניסו להסיר את עול ההגמוניה המקדונית שכפה עליהן פיליפוס השני לאחר הניצחון בקרב כירונאה בשנת 338 לפנה"ס.
המלחמה נקראת על שמה של העיר לאמיה (אנ') בה צרו היוונים על כוחותיו של אנטיפטרוס. בשלבי המלחמה הראשונים הייתה יד האתונאים ובעלי-בריתם על העליונה, אך לאחר הגעת תגבורות מהצבאות המקדוניים באסיה נטתה הכף לטובת אנטיפטרוס, והמערכה כולה הסתיימה בניצחון מקדוני ובביטול (זמני) של הדמוקרטיה האתונאית.
רקע

בשנת 338 לפני הספירה נערך קרב כירונאה בין מקדוניה בהנהגת פיליפוס השני לבין אתונה ותבאי. מקדוניה ניצחה בקרב זה ובעקבות כך הצליחה לתפוס שליטה על יוון ולאחד את הערים תחת הנהגה אחת. פאוסניאס כתב כי קרב זה היה אסון אתונאי ושל הערים שתמכו באתונה היות שלאחר מכן אתונה איבדה מהשפעתה וערים אחרות סבלו קשות גם כן. תבאי נחרבה בשנת 335 על ידי אלכסנדר כאשר שוב מרדה במקדוניה.
זמן לא רב לפני מותו, החליט אלכסנדר לאפשר לגולים מערים יווניות לחזור לעריהם. גם על מנת להאדיר את שמו, אך גם ובעיקר על מנת להבטיח נאמנות של אנשים בערים השונות אל מול תנועות ומסיתים שקמו ברחבי יוון נגד מקדוניה. אלכסנדר אף דרש כי ההכרזה על כך תתבצע בעת הכרזת המנצחים במהלך המשחקים האולימפיים. לשון ההודעה היה "המלך אלכסנדר לגולים מהערים היווניות. אנו לא הסיבה לגלותכם, אך, פרט לאלו מכם הנמצאים תחת קללה, אנו נהיה הסיבה לחזרתכם לעריכם. אנו כתבנו גם לאנטיפטרוס על כך שאם עיר מסוימת לא תסכים לקבל אתכם בחזרה, ביכולתו לבצע כל הנדרש על מנת לאכוף זאת".
מרבית האוכלוסייה ראתה צו זה כדבר טוב אך היו כובשים שלא רצו להחזיר את השטחים שכבשו, למשל, האתונאים שחילקו את אדמות האי סאמוס בין אזרחיהם ולא היו מעוניינים לאבד את האדמות הללו בשום אופן. האתונאים העדיפו שלא לצאת נגד אלכסנדר וצבאו ולהסתכן בכישלון כמעט ודאי. הם המתינו להזדמנות לפעולה.
מותו של אלכסנדר היה נקודת המפנה מבחינת האתונאים. היות שאלכסנדר לא השאיר אחריו יורש, האתונאים חשו כי זוהי שעת הכושר לפעולה בעת אי ודאות בכל הנוגע לשלטון במקדוניה ולפעול למען שחרור אתונה בפרט ויוון בכלל מעול השלטון המקדוני.
ההיערכות למלחמה

כאשר נודע דבר מותו של אלכסנדר, שאפו האתונאים לא רק להבטיח את חירותם מידי המקדונים, אלא גם להחליפם בשלטון על יתר הערים היווניות. הכסף שהושאר בעירם על ידי הרפלוס (Harpalus) היווה משאב עיקרי לגיוס כספים ללחימה, בנוסף לשמונת אלפים שכירי חרב ששוחררו מתפקידם והמתינו בעיר טיינרום.
לאוסתנס הופקד על גיוס הצבא האתונאי והנהגתו. ההנחיות שקיבל בתחילה היו שעליו להציג כאילו הוא פועל באופן עצמאי ולא בשם אתונה, זאת על מנת שאנטיפטרוס יזלזל במאמציו ולא ימהר לצאת לקראתו וזה יקנה לאתונאים זמן יקר להיערכות. לאחר שלאוסתנס גייס את שכירי החרב הוא נכנס לאטוליה. לאחר שאנשי אטוליה שמעו את דבריו של לאוסתנס הם בשמחה העניקו לו שבעת אלפים חיילים.
דמוסתנס הצטרף לשגרירים שעברו בין הערים היווניות על מנת לשכנע אותן להצטרף לאתונה במאבק נגד המקדונים לשחרור יוון.
באספת העם באתונה הוחלט כי אזרחי העיר לוקחים אחריות עבור החופש של כל היוונים וכי עליהם לשחרר את כל הערים היווניות שנמצאו תחת שליטת חילות מצב מקדונים. עוד הוחלט כי כל האתונאים עד גיל ארבעים יתגייסו, שלושה שבטים יישארו לשמור על אטיקה, ואילו שבעה שבטים יתכוננו לצאת ללחימה. עוד הוחלט על בניית ארבעים קוואדרירמות ומאתיים טרירמות.
לאחר ששמע אנטיפטרוס על מותו של אלכסנדר, הוא מייד שלח בקשה לקרטרוס שישב בקיליקיה שיבוא לתגבר את כוחותיו במקדוניה. קרטרוס היה אמור לחזור למוקדון בלוויית עשרת אלפים לוחמים מוקדונים שהוצאו משרות. בנוסף, אנטיפטרוס גם שלח בקשה לפילוטס שיבוא גם לעזרתו ובתמורה לכך הציע לו את אחת מבנותיו לאישה.
עם זאת, ברגע שלמד אנטיפטרוס על תנועת האתונאים וכוונותיהם, הוא השאיר את סיפָּס כגנרל מקדוניה במקומו והשאיר לו חלק מהצבא ואף הורה לו לגייס לשורות הצבא את כל מי שניתן בעוד הוא עצמו לקח עמו שלוש עשרה אלף לוחמים רגליים ושש מאות פרשים (היה מחסור בפרשים שכל הזמן נשלחו לתגבר את הצבא בנקודות שונות באימפריה) והתקדם לעבר תסליה. בתחילה, התסלים עמדו לצידו של אנטיפטרוס אך לאחר ששמעו את דבריו של לאוסתנס הם החליפו צד.
ההיערכות למלחמה > העמים שהצטרפו לאתונאים

האטולים, התסאלים פרט לאלו מפלינאום, האואטנים (Oetaeans) פרט לאלו מהרקליה, האכאים מפטיאוטיס פרט לאלו מתביי, המליאנים פרט לאלו מלאמיה, הדורים, הלוקרים, הפוקים, האאניאנים, האליזנים, הדולופיאנים, האתמניאנים, הלאוקדים ואלו מהמולוסיאנים שהיו נתיניו של אריפטאוס. אריפטאוס (Aryptaeus) כרת ברית עם היוונים אך בגד בהם ועבר לצד המקדונים.
הכריסטיאנים מאביה, אנשי העיר ארגוס, אנשי העיר סיקיון, אנשי העיר אליס, אנשי העיר מסניה וכן אנשי העיר אקטה.
מהלך המלחמה > הקרב בפלטיאה

לאחר שאלכסנדר הגדול הרס את תביי בשנת 335 לפני הספירה, הוא חילק את אדמותיהם בין אנשי בויאוטיה. אנשי בויאוטיה האמינו כי אם האתונאים ינצחו במרד נגד מקדוניה הם יחזירו את האדמות לגולים מתביי, שהיו בני בריתם בעבר, ולכן נטו לצד המקדוני. הבויאוטנים חנו ליד פלטיאה (Plataea). אתונה שלחה ללאוסתנס תגבורת שמנתה חמשת אלפים חיילים רגליים, חמש מאות פרשים ואלפיים שכירי חרב. לאוסתנס יצא לקראתם. לאחר שנפגשו, לאוסתנס הוביל את כוח התגבורת חזרה אל המקום בו חנה יתר הצבא האתונאי ובדרכם הם עברו דרך בויאוטיה. כאשר הצבאות, האתונאי והבויאוטי נפגשו בקרב, האתונאים ניצחו ולאחר תום הקרב לאוסתנס מיהר לעבר תרמופילאי שם הוא עתיד לפגוש את אנטיפטרוס.
מהלך המלחמה > הקרב בתרמופילאי

לאחר הניצחון בפלטיאה, לאוסתנס העביר את כוחותיו לתרמופילאי. בעוד הוא ממתין להגעת אנטיפטרוס וצבאו למקום הוא עסק בסריקה של האזור ובאיוש המעברים השונים. כאשר הגיע לבסוף, הצבא המקדוני בראשות אנטיפטרוס הובס. אנטיפטרוס לא העז לחדש את הקרב ולתקוף בשנית היות שצבאו הצטמצם, אך, גם לא היה יכול לחזור למקדוניה בבטחה היות שנמצא בתסליה שעכשיו הייתה עוינת לו. אנטיפטרוס וצבאו נסוגו ומצאו מקלט בעיר לאמיה שם הם הסתגרו והחלו לחזק את החומות.
מהלך המלחמה > המצור על לאמיה

כאשר לאוסתנס הגיע לקרבת לאמיה הוא הקים מחנה. סביב המחנה הוא הורה לחפור תעלה עמוקה ומסביבה הוא הקים מכשולים. בתחילה, לאוסתנס התקרב אל העיר ותקף אותה בניסיון למשוך את אנטיפטרוס וצבאו החוצה לקרב. היות שאנטיפטרוס לא העז להסתכן בקרב פנים מול פנים מול צבאו העדיף של לאוסתנס, לאוסתנס הורה על התקפות מדי יום על חומות העיר. בעקבות התקפות אלו נהרגו רבים מצד התוקפים, העיר הייתה מצוידת היטב ולכן המקדונים זכו להגנה טובה.
לאוסתנס הורה על הפסקת ההתקפות והחליט להטיל מצור על העיר בחוסמו את כל דרכי הגישה לעיר ולכידתה של כל האספקה שנכנסה לעיר בכוונה להביס את המקדונים באמצעות רעב. לאוסתנס החל לבנות חומה ולחפור תעלה מסביב לעיר על מנת למנוע כל ניסיון בריחה.
זמן מה לאחר תחילת המצור, האיטולים חזרו לעירם לאחר שביקשו את רשותו של לאוסתנס על מנת לטפל בעניינים פנימיים שלהם, עזיבתם החלישה במעט את כוחם של האתונאים. מספר עובדים שחפרו את התעלה סביב העיר הותקפו על ידי המגנים המקדונים ובמקום התפתח מאבק, לאוסתנס יצא לעזרתם אך הוא הוכה בראשו מאבן ונפצע קשות. שלושה ימים לאחר מכן מת לאוסתנס. את ההספד שלו נשא היפרידס שהיה ידוע בעוינותו כלפי מקדוניה. במקומו של לאוסתנס מונה אנטיפילוס שהיה ידוע בגאונותו הצבאית ובאומץ ליבו.
לאחר שלמדו על התקרבותו של לאונטוס (Leonnatus) לעברם על מנת לחבור אל אנטיפטרוס, החליטו האתונאים לוותר על המצור ולצאת לעבר לאונטוס. לכן, הם שרפו את המחנה שהקימו ושלחו את כל נושאי הכלים וכל אלו שאינם עוסקים בלחימה בפועל אל העיר מליטיה בעוד החיילים מוכנים למסע עם ציוד קל.